ישראל קליינר (ראש ישיבה)

הרב ישראל קליינר (כ"א בתשרי ה'תרצ"ז, 8 בספטמבר 1936 - כ"ב בטבת ה'תשע"ו, 3 בינואר 2016) היה ראש ישיבת בית הכרם בירושלים.

ביוגרפיה 
נולד בירושלים לרב משה וטויבע אסתר קליינר. למד בישיבת חפץ חיים בראשות הרב אהרן לייב שטיינמן, שאליו היה מקורב. בהמלצת ראש ישיבת מיר הרב אליעזר יהודה פינקל עבר ללמוד בישיבת באר יעקב בעת היווסדה, שם היה לתלמידו של הרב משה שמואל שפירא שאף מזכיר חידושים משמו בספרו קונטרס הביאורים. בתשי"ז (1957) עבר ללמוד בישיבת בריסק אצל רבי יושע בער סולובייצ'יק כשבתקופה זו התקרב אל הרב מבריסק ולדרך לימודו.

נישא לנחמה לבית קרויז. לאחר נישואיו התגורר בירושלים בשכונת בית הכרם, רבי יוחנן טברסקי מטאלנה ביקש ממנו להחליפו במסירת שיעור לצעירים בבית הכנסת בשכונה. שיעור זה היווה גרעין לישיבת בית הכרם שהקים בבית הכנסת בשנת תשכ"ו (1966). בהמשך העביר את הישיבה לרחוב הטורים בשכונת מקור ברוך, ולצדה פתח כולל אברכים. הוא מסר שיעורים ושיחות אף לתושבי האזור. בתשנ"ב (1992) נסגרה הישיבה ונותר רק כולל האברכים.

שיעוריו הודפסו בספרי "נחמת ישורון", מהם יצאו 18 כרכים בהם על מסכתות ברכות, שבת (ב"כ), פסחים (ב"כ) ביצה וחגיגה, ראש השנה וסוכה, יומא ומגילה, גיטין, קידושין, נדרים, יבמות וכתובות, כרך על הלכות תשובה ברמב"ם וכרך על סדר זרעים. מאמרים שלו התפרסמו בירחונים "הבאר" שיצא על ידי ישיבת באר יעקב, "קול התורה" ועוד. נודע גם כאיש השקפה ופולמוסן. בין היתר כתב מאמרי השקפה בירחון "לחושבי שמו" תחת שם העט אליקים געציל שפירא.

התגורר בשכונת כרם אברהם בירושלים והיה אב ל-11 ילדים.

נפטר בכ"ב בטבת ה'תשע"ו. הלווייתו יצאה מישיבתו והוא נקבר בהר המנוחות בירושלים.

משפחתו 
 בנו הרב יעקב, ראש ישיבת "בית הלוי" של קהילת תורה ויראה בבית שמש
 בנו הרב זאב, ראש כולל בירושלים
 בנו הרב חיים, ר"מ בישיבת 'יד הלוי 'בירושלים
 בנו הרב אליהו, ראש כולל 'בית הכרם' בירושלים
 בנו הרב אברהם ישעיהו, ראש כולל 'אבן ישראל' בירושלים
 חתנו הרב מאיר קסלר, רבה של מודיעין עילית
 חתנו הרב אריה זילברשטיין, רבה של גבעת זאב החדשה
 חתנו הרב אריה וולפא, ר"מ בישיבת 'תפארת ישראל' בירושלים 
 חתנו הרב רפאל קוט, ר"מ בישיבה לצעירים 'משכן ישראל' בירושלים
 חתנו הרב אליהו רימר, ר"מ בישיבה הקטנה 'קול אריה' בירושלים
חתנו הרב אברהם נח כהן ר"מ בישיבת 'עטרת שלמה' (סורוצקין ) בירושלים

קישורים חיצוניים
 
 
 ספר זיכרון כרם ישראל באתר היברובוקס.

הערות שוליים

ראשי ישיבה
בוגרי ישיבת באר יעקב
ירושלים: רבנים
יהודים הקבורים בהר המנוחות
בוגרי ישיבת חפץ חיים (כפר סבא)
ישראלים שנולדו ב-1936
ישראלים שנפטרו ב-2016